Brandstofdiewe op heterdaad betrap | Netwerk24
Deur Alet van der Walt 03 Augustus 2020 18:18
Die Valke in die Vrystaat het die mans, tussen die ouderdomme van 24 en 52, in hegtenis geneem nadat amptenare van Transnet gesien het dat die drukking in een van sy pypleidings skerp gedaal het.
A.o. Lynda Steyn, Valke-woordvoerder, sê die drukking in die pypleiding het in die omgewing van die plaas Taaibos, naby Sasolburg, gedaal.
Die veiligheidswagte en lede van die Valke het gaan ondersoek instel en op twee tenkwaens met twee sleepwaens afgekom.
Die mans het reeds 'n pyp aan een van die kleppe op die pypleiding gekoppel en was besig om brandstof in 'n tenkwa te tap.
Die Valke het op die voertuie asook op twee kragopwekkers en ander toerusting beslag gelê.
Transnet het die afgelope jaar onder 'n vlaag van brandstofdiefstalle deurgeloop. Pypleidings in veral die Vrystaat, Gauteng en Mpumalanga is gereeld beskadig.
Die onlangse dieseltekorte in veral die Vrystaat en Noordwes was deels te wyte aan die beskadiging van die pypleidings wat daartoe gelei het dat die brandstof per pad vervoer moes word.
'n Boer in Mpumalanga het ook groot skade gely toe diewe 'n klep op 'n pypleiding beskadig het en die diesel 'n deel van 'n mielieland besoedel het.